Minister, polisiehoof besoek 'gyselaarkerk' | Netwerk24
13 Julie 2020 09:16
Bheki Cele, minister van polisie, en genl. Khehla Sitole, nasionale polisiekommissaris, het Sondag leiers van die kerk aan die Wes-Rand besoek waar 'n gyselaarsdrama afgespeel het waarin vyf mense dood is.
Cele en Sitole is ingelig oor die leierskapstryd wat die afgelope paar jaar by die International Pentecostal Holiness Church in Zuurbekom afspeel.
"Die vergadering het 'n beter kommunikasielyn tussen die kerk en die polisie tot stand gebring en daar is besluit om dit voortdurend te handhaaf. 'n Manier is ook gevind waarop die polisie en die kerk kan saamwerk om die veiligheid van gemeentes en eiendom van die kerk te verseker," lui 'n verklaring wat namens Cele uitgereik is.
Volgens die kerk is daar reeds sedert 2016 onmin in kerkgeledere.
#PoliceMinistry Police Minister maps a way forward with International Pentecostal Holiness Church leadership. General #BhekiCele, together with #SAPSNPC Gen #Sitole on 12/07 met with some of the leaders of the International Pentecostal Holiness Church. MEhttps://t.co/O9GvNL8PXd pic.twitter.com/Lad1xdDauE
— SA Police Service ???? (@SAPoliceService) July 13, 2020
Susan Cilliers het vroeër berig dat ooggetuies vertel het die aanvallers het omstreeks 01:30 Saterdagoggend by die kerk opgedaag. Hulle was glo as polisiemanne vermom en het in 'n BMW en twee Toyota Quantum-bussies opgedaag. Hoewel hulle toegang geweier is, het hulle by 'n ander ingang by die gebou ingekom.
Brig. Vish Naidoo, nasionale polisiewoordvoerder, sê verskeie afdelings van die polisie, asook lede van die Suid-Afrikaanse Weermag, het omstreeks 03:00 Saterdagoggend gereageer op berigte van 'n skietery en 'n gyselaarsituasie by die kerk.
Die polisie het afgekom op die lyke van vier mense wat geskiet en in 'n kar verbrand is, asook op die lyk van 'n veiligheidswag wat in sy kar doodgeskiet is nadat hy oënskynlik op die klag (oor die skietery) gereageer het. Volgens Naidoo het die polisie meer as 40 verdagtes in hegtenis geneem. Ses van die verdagtes is met beserings na 'n hospitaal geneem.
Lede van die weermag en polisie by die Pentecost Holiness Church in Zuurbekom, Westonaria. Foto: Tebogo Letsie
Naidoo het benadruk dat die ampsdraers nie aan diens was nie, maar op die toneel was weens hul betrokkenheid by die kerk. Die polisie het beslag gelê op meer as 34 vuurwapens. Die polisie het vroue en kinders gered wat op die perseel woon en as gyselaar gehou is.